苏轼
赠陈守道
一气混沦生复生，有形有心即有情。
共见利欲饮食事，各有爪牙头角争。
争时怒发霹雳火，险处直在嵌岩坑。
人伪相加有余怨，天真丧尽无纯诚。
徒自取先用极力，谁知所得皆空名。
少微处士松柏寒，蓬莱真人冰玉清。
山是心兮海为腹，阳为神兮阴为精。
渴饮灵泉水，饥食玉树枝。
白虎化坎青龙离，锁禁奼女关婴儿。
楼台十二红玻璃，木公金母相东西。
纯铅真汞星光辉，乌升兔降无年期。
停颜却老只如此，哀哉世人迷不迷。